Martin Henriksen vil bremse flygtningeboliger tæt på institutioner: Hvorfor skal børn konfronteres med, hvad der sker ude i verden, spørger DF'eren

Flygtninge kommer for tæt på danske børn.

Det mener Dansk Folkepartis udlændingeordfører Martin Henriksen. Han angriber nu Dragør Kommunes planer om at opføre boliger over for en børneinstitution, til de flygtninge, som kommunen modtager.

DF-profilen har lagt en video op på sin Facebook-profil fra et besøg ved den pågældende institution, hvor han udpeger den tætte placering af de kommende pavilloner på kommunens institution.

- Vi mener, det er en uskik. For uanset, hvad man mener om flygtningepolitikken, så skal børn have lov til at være børn, siger Martin Henriksen bl.a. i videoen, hvor han forklarer om kommunens planer.

- Hvis vi så går to-tre meter væk fra børneinstitutionen - lige her over til - så er der planer om at opføre nogle flygtningepavilloner, som dybest set er en flygtningelejr. Det mener, vi simpelthen er for tæt på børnene. Det skaber også en del utryghed, bl.a. for forældrene, siger Martin Henriksen på filmen og understreger, at han mener, kommunen ’simpelthen går for vidt’ med planerne.

Martin Henriksen opfordrer desuden forældre til at indrapportere lignende eksempler til ham.

Forarger på Facebook

Blandt kommentarerne til videoen er der ikke langt mellem forargede brugere, der mener, at Martin Henriksen skyder under lavmålet og får flygtninge til at fremstå som 'udyr'. Politikeren har høstet over 760 kommentarer på under en dag, og mange angriber Martin Henriksen for smagløs politisk propaganda på bekostning af uskyldige mennesker.

'Sikken dog en dybt smagløs og menneskefjendsk video!!! 'Børn skal have lov at være børn', - og det kan de åbenbart ikke være i Martin Henriksens optik, når de bor nabo til andre mennesker? De fleste børn er åbne og interesserede i andre. Det er kun nogle forkvaklede voksne, der kan tage børns umiddelbare tillid og dermed livskvalitet fra dem. FØJ!!!' skriver en bruger ved navn Vivian Kastrup bl.a.